Nummer 68 


Keepin a guid Scots tung in yer heid's nae guid! Lat it oot an uise it! Julie 1999 

Glesca Univairsitie an the 
Scots Language. 

T HE follaein nummers o collegianers 
laimin the Scots language at Glesca 
Univairsitie haes been gien oot bi 
Professor Graham Caie o the English 
Language Depairtment. 

Year 1: the’r a five week pairt o tairm 3 
gien up tae Scots language. The cless this 
year haes weel ower 350 collegianers an neist 
year, it’s kent that if 11 be 380. This is an 
innin tae Scots that haes tae be taen bi 
awbodie on the level 1 coorse in English 
Language. 

Level 2: at this level, collegianers is gien a 
chyce tae dae topics an 45 collegianers frae 
English Language chaises tae dae Scots. At 
this level, the collegianers is learnt baith 
historical an modren Scots (byleids) forbye 
Scots in eddication, dictionars an the forderin 
o Scots. 

Collegianers frae the Scottish Leeterature 
Depairtment, aroond 30 ilka year, daesna hae 
onie chyce an haes tae be learned Scots. 

In the 3rt an 4rt (honours years) the’r twa 
coorses in Scots, ane the History o Scots an 
the tither the Stylistics o Modren Scots. Ilka 
coorse haes aroond 15 collegianers. 

Professor Caie says that in onie ane year, 
Glesca Univairsitie learns Scots tae c. 470 
collegianers. 

THE PAIX MACHINE 

bi lain W. D. Forde 

- 00000 - 

A three pairt, poleetical novel 
hail-heiditlie in the Scots Leid. 
Ye’ll can obteen copies frae 
the owthor at the abuin backin 
for 

£12.99 (+£1.50 p.p.) 

--OOOOO -- 


Scots Tung WITTINS 
on the wab. 

The Scots Tung Wittins can be vizzied or 
doon-loadit an prentit (noo in HTML format 
forbye) frae the wab-steid o :- 

The Scots Speikers Curn, Glesca. 

Wab-steid backin :- 
http://www.mlove.free-online.co.uk/ 

-ooo- 

Scotland's ile, Scotland's fish 
an Scotland's words. 

W I greedy hoggs for neibours, hou lang 
afore thay hae the verra serks aff wir 
backs no tae mint the breeks aff wir 
hielandmen? No content wi pauchlin six 
thoosan square mile o wir sea, wi aw oor fish 
an aw oor ile an aw oor gas, an mudgin oor 
mairches ower the water up frae Berwick tae 
Carnoustie, noo thay’r efter oor verra words 
an aw. Is naethin sacred tae thae fowk? 

The Concise Oxford Dictionar haes juist 
pauchelt anither leet o guid Scots words tae 
eik tae the thoosans it haes taen afore ower 
the last three hunner year. The new edeetion 
o the COD o the English language, leets a 
new hairst o Scots words, the likes o, glaikit, 
rammy, broo (thank guidness thay didna git 
buroo as weel), beastie, bawbee, gutty, 
crack, footer an chitter. If it gauns on lik 
this, parteeclar gin ye coont aw the words 
shared atween the twa leids, the’ll suin be 
mair Scots words in the English dictionars 
nor we hae in oor Scots anes. If onlie we 
haed a ‘Wallace’ at Holyrood (Naw, no thon 
ane! The ither ane!) wi the smeddum tae 
staun up an say, “Ye micht tak oor words but 
ye’ll niver be able tae pronounce thaim 
richt!”? 

The follaein words an phrases wis walit oot 
the columns o the Scotsman the ither week:- 
“Cheynged days”, “Aye, summer’s here” 
“Ah want ma mammon”, “comparative 
dunderheids”, “Nae chance”, “plain¬ 
clothes polis”, “Jings man, dae ye no read 
yer Bible?”, “a wee mistake”, “still on 

sweeties.a sugarelly (sugarallie) 

statue”, “As we forgaithered”, “jaunty 
moothie”, “Awa Whigs, awa”, “hard- 

blawin”, “kirk session”, “night playing of 
the great pype through the haill toune in 


the company of some drunken persons”, 
“present girning”, “get their photies took” 
an “speak weel o pipers, your faither was a 
fiddler.” We dinna ken whit dictionars thae 
words wis taen frae but at least we ken that, 
wi the Scotsman, thay’ll aye gie us thaim 
back agane. 

-ooo- 


Words o the Scottish First 
Meenister. 


D ONALD Dewar, the Scottish First 
Meenister, wis quotit on the tellie as 
sayin, “We’ll make our own decisions 
and we’ll go our own gate.” Sae near an yet 
sae faur! 



Wee Alickie no weel an haes 
tae tak a brek? 

A IBERDEEN’S Wee Alickie haes haed 
tae gaun intae thon kenspeckle Priory 
Clinic tae try an git his heid thegither. 
It’s a guid job the Green Final’s shuttin 
doon for a puckle weeks tae faw in wi 
_ Scottish fitba’s 


Wee Alickie 


summer brek an we 
howp the wee man’s 
aw better bi the stert 
o the new season. 
The’r monie stories 
gaun aboot on hou 
Alickie haes been 
takin rowth o stick 
frae the Pittodrie 
fans for the wey the 
side haes been playin an the’r threaps comin 
oot o Denmark that aiblins Ebbe Skovdahl, 
the Dons’ new gaffer, micht be gaun tae gie 
him his jotters. Aw this haes been juist ower 
muckle for the 64 year auld wee man an, 
afore he gaed sooth, he screivit a wee line tae 
the Real McCabe sayin, “A’m nae spikin tae 
the press - nae even you. Ah canna tak it 
ony mair. In fact Ah canna even spik richt.” 
(Sorry, we didna mean it! - Ed.) 

We unnerstaun that git weel suin cairds haes 
stertit poorin in frae aw the airts an greetins 
haes arrived frae some o Alickie’s guid 
freends, the likes o, Oor Wullie, the Broons, 
Orville the duck, Cuddles the chimp, Emu an 
Tara Palmer-Tomkinson. Awbodie at Scots 
Tung wad lik Wee Alickie tae ken that we 
sen oor ain couthie thochts tae him an aw, an 
howp he suin gits back tae his ain cheerie 
wee sel for anither 64 year. 













"Some o the faimly killed 
.or waurl!" 

T HE Press an Journal haed Anne 
Morrison giein her Seturday Sermon aw 
in her ain Doric byleid o Scots an the 
follaein wee swatch fair grippit the ee:- 

“There’s aften spik aboot foo mony peer 
fowk there are in the country. Peer? Wi 
wir gran hooses, cars (sometimes twa tae a 
faimly), ilky fitted kitchen wi its 
dishwasher an washin-machine, TV an 
video, an mair maet an claes than we ken 
fit tae dae wi, files. 

Fit wey can we use sic a word fan on that 
same TV we watch ilky nicht refugees in 
Kosovo an ither places wi naewey tae bide 
an nae transport; juist the claes they stan 
up in; nae eneuch maet for their bairns let 
aleen themsels, an some o the faimly 

killed.or waur.” 

- 000 - 

Puir Wee Greetin-faced 
Monoglot Scones! 

R IKKI Broon, screivin in The Sun (3t. 
Juin), maks a richt bauchle o the chyce o 
Bums’ “A Man’s a Man For A’ 
That”, insteid o the British Naitional 
Anthem, for the openin o wir Scottish 
pairliament on 1 st . Julie. He gims aboot no 
bein able tae unnerstaun the likes o “Ye see 
yon birkie ca’d a lord” an “Gude faith he 
mauna fa’ that” an threaps, “Sorry, I only 
speak English because my school didn’t 
have utter gibberish on the curriculum.” 
Sic a threap says it aw aboot the puir sowel’s 
eddication, or the want o’t, an e’en gin he 
cuid unnerstaun the language, Bums’ words 
wad be tint on sic a tuim-heidit, nairra-nebbit 
birkie. 

Gary Keown, screivin in the Sunday Mail 
(13t. Juin), is tarred wi the same kinna brush. 
In his best monoglot Queen’s English, he 
says, “Oor politeecians canna staun up in 
public an speak English athoot makin gowks 
o thirsels. Bairns poor oot the schuils nae 
better nor hauf leirit an whit daes the 
Government dae? It gies in tae a curn o 
upsteerin teuchters that wants tae gar ilka 
cooncil, coort an hospital tae stert speakin 
Gaelic. Whit’s the pint o garrin fowk tae 
blether awa in a language that’s been 
replaced? We shuid pit mair maucht intae 
leamin oor bairns hou tae speak the Queen’s 
English. Gaelic shuid be allooed tae dee a 
quiet-like, dignified daith.” 

Fowk lik thae twa, prood tae awn juist the ae 
language, micht juist as weel redd oot bi¬ 
lingual an tri-lingual frae thair praicious 
Queen’s English that thay wad hae awbodie 
else uise. Whit heich-heidit fowk tae threap 
awbodie shuid speak juist the ae language an 
that language haes tae be the ane that thay 
uise! Whit ar thay feart o? Thay shuid listen 
tae a better man nor thirsels an ken that man 
shuidna be sindert frae his ain hamelt 
language, the life bluid o his thochts 
“Then let us pray that come it may, — 

As come it will for a’ that — 

That Sense and Worth o’er a’ the earth, 
May bear the gree, and a’ that. 


For a’ that, and a’ that, 

It’s comin yet for a’ that, 

That Man to Man, the world o’er, 

Shall brothers be for a’ that!” 

- 000 - 

Scots Medium Lairnin In 
Angus Cooncil Schuils? 

C ONTER tae the raicent SCCC report, 
Angus Cooncil haes come oot wi 
proponed guidelines for Scots medium 
lairnin in aw its nursery an primary schuils. 
Jim Anderson, the cooncil’s Director o 
Eddication, haes screivit (in English) tae the 
SCCC sayin, “Teachers shuid gie a lift tae 
bairns ettlin tae express thirsels in Scots richt 
throu the curriculum an no juist in the airts o 
lairnin language. Staff shuid be sensitive tae 
the bairns’ uiss o accent an byleid an shuidna 
correck Scots weys o speakin excep whan it 
gits in the wey o feckfu communication. 

Bi uisin Scots thirsels, nursery staff will 
upsteer bairns tae uise Scots language an, gin 
staff can uise Scots, athoot onie strangeness, 
thay shuid dae it. 

Primary schuils shuid leuk tae the curriculum 
in praisent uiss tae mak siccar o an integratit 
leamin o the Scots language an cultur.” 

A haundfu o fowk ar gey conter tae the 
projeck an threap sic a thing wad be a richt 
mishanter for business. Whit wey is it that 
juist Scots comes in for this kinna conter an 
naebodie bothers thair buckie aboot Gaelic 
medium lairnin? Dae thay aw think Gaelic 
speakers can be twa-leidit but Scots speakers 
canna? Nane but a monoglot cuid hae 
thochts the likes o thon. 

-ooo- 

Whit a flegl! 

G EORDIE Jooks wis feart. He didna 
ken whit in the warld wis happenin tae 
him. He juist kent he wis feart an it wis 
thon kinna fear that gmppit his thrapple ticht 
wi cauld hard baned haunds. He gaithert up 
aw his maucht tae lat oot a michtie yowl but 
the grup on his thrapple wis ower ticht an aw 
that cam oot wis a kinna whispert peelie- 
wallie groan. This frichtened Geordie aw the 
mair for he didna ken wha’s vice it wis that 
cam oot his mooth. It wisna the ane he wis 
expeckin an he juist kent that it wisna his 
ain. A muckle swall o blin terrification 
sweeshed ower his hail bein an he makit 
anither muckle maucht, this time, tae warsle 
hissel free frae the airn grup on his thrapple 
but he cuidna muve a muscle an, the mair he 
tried, the mair his hail bodie felt juist lik a 
stookie. He cuidna muve a finger or onie 
ither pairt o his bodie aw, that is, excep his 
een. He cuid muve his een. Strecht aheid, he 
cuid see naethin but mirk tho whiles, oot the 
corners o his een, he cuid see lik wee sperks 
o licht fleein by. Geordie felt his bodie wis 
deid frae the craig doon an it wisna awaur o 
oniethin, but his een wis tellin him, bi the 
wey the wee lichts wis muvin, that he wis 
fawin intae a muckle mirkie naethin. Noo he 
cuid see wee coloured lichts afore him as 
weel as tae the side an thae anes wis gaun oot 
an in as thay gaed by. The haund on his 
thrapple wisna thare onie mair an Geordie 
cuidna mind it gaun awa. He cuidna mind 


aither hou he haed gotten intae this seetiation 
an a wheen o oorie antrin thochts kep on 
fleein in an oot his heid as his een stertit tae 

feel blin wi sleep.wis this whit it felt lik tae 

be 

deein?.UFO’s?.ALIENS?.ABDU 

CTIONS?.DWAM? Geordie didna ken 

whit wis happenin but, gin it wis juist a 
dwam, aiblins he micht can wauken hissel 
oot o’t sae he crinched his teeth thegither an 
tried tae wauken up. The lichts afore his een 
got brichter an he crinched his teeth aw the 
mair. He stertit tae feel his chafts bitin 
harder an thocht if he didna stap, his teeth 
micht brek but the mair he tried tae stap, the 
mair he crinched till, shuir eneuch, his teeth 
gied wey an aw the lichts afore him explodit 
in a muckle bleeze o colour. Geordie kent he 
wis deid noo, but haud on - whit wis thae 
twa white craiturs hingin in the air afore his 

een? War thay angels or.no, michty 

me.no Aliens? He felt he wis in some 

kinna chaumer an the souch o the place wis 
gey misty lik haein a haar inside the hoose. 
The twa craiturs wis lik bogles wi muckle big 
heids, bumflie een, wee airms an wee shanks. 
For the first time Geordie felt his hert lowpin 
in his chist an he wis awaur o the feelin 
comin back intae his ain airms an shanks an o 
the sun glentin abuin his heid. The twa 
craiturs wis leukin strecht at him noo an cam 
ower nearer, thair heids camshauchelt lik ye 
wis leukin at thaim throu the end o a ginger 
bottle. Ane o thaim pit a haund forrit an 
gruppit Geordie bi the shoother an the orra 
thing wis that, tho it juist haed a wee haund 
on the en o its airm, as the haund wis gittin 
nearer tae him, it got bigger an bigger till bi 
the time it grippit his shoother, it wis muckle. 
It wis mair nor a shoogle tae for the haund 
fair dirlt his shoother an ane o the craiturs 
stertit tryin tae communicate. It wis aw juist 
fremmit noises tae Geordie’s lugs then, o a 
suddentie an gey glamourie like, the soonds 
stertit tae kythe intae words that he kent. 
“Weel Geordie, ye’ll no hae onie mair bother 
wi that tuith.” 

Geordie leukit up an seen the dentist’s licht 
abuin his heid. 

“Thank Guidness!” he thocht, “Whit a fleg 
tae gie oniebodie!” _ 

Makars' Neuk 

A hoose is but a puppet-box 
To keep life’s images frae knocks, 

But mannikins scrieve oot their sauls 
Upon its craw-steps and its walls: 

Whaur hae they writ them mair sublime 
Than on yon gable-ends o time? 
_ Lewis Spence 












